פסק-דין בתיק א 714307/03 - פסקדין
מיקומך באתר: עמוד ראשי >> חיפוש פסקי-דין >> פסק-דין בתיק א 714307/03
פסק-דין בתיק א 714307/03
714307-03
עו"ד מלך אליהו ואח' הנתבע:
1. בפניי תביעה שהוגשה בהליך של סדר דין מהיר, בה מבקשת התובעת לחייב את הנתבעת לשלם סך של 2,980 ש"ח ליום הגשת התביעה, 19/11/03, בגין שירותי רדיו-טלפון סלולרי אשר סיפקה לה. החוב נשוא התביעה מתייחס לארבע חשבוניות מס לחודשים 5/03-8/03 (להלן: "החשבוניות").
2. להוכחת תביעתה הגישה התובעת תצהיר נציג מטעמה, אליו צורפו, בין היתר, הסכם ההתקשרות בין הצדדים (להלן: "ההסכם"), העתק החשבוניות וייפוי בחתימת הנתבעת, לפיו הוסמך בעלה לשעבר לטפל בשמה בכל העניינים בקשר לטלפון נשוא התביעה (להלן: "ייפוי הכח").
3. לטענת הנתבעת, היה לה עסק כעוסקת מורשית בשם א.א. שירותים וההסכם נחתם בשם העסק הנ"ל. בשנת 2000 או 2001 עבר העסק לבעלה לשעבר של הנתבעת ובעקבות זאת הם פנו לתובעת בבקשה להעברת הבעלות בטלפון על שמו. כמו כן, בשנת 2002 שוב פנו הנתבעת ובעלה לשעבר לתובעת ואז נאמר להם כי אין כל מכשיר טלפון סלולרי על שם התובעת.
4. בגין טענות הנתבעת, כמפורט לעיל, ניתנה לה רשות להתגונן מפני התביעה בתנאי ותפקיד בקופת בית המשפט סך של 1,000 ש"ח. עם הפקדת הסכום, התביעה עברה להליך של סדר דין מהיר.
5. בהתאם להסכמה אליה הגיעו הצדדים, פסק הדין בתביעה יינתן בהסתמך על החומר שבתיק בית המשפט ללא צורך בחקירת המצהירים או הגשת סיכומים.
6. בהסכם ההתקשרות שבין הצדדים וביתר הנספחים המצורפים אליו מופיע מספר תעודת הזהות של הנתבעת, 318091899, וכן שמה הפרטי ושם משפחתה לצד שם העסק א.ל. שירותים. אומנם נכון, בחלק מהמסמכים מופיע גם שמו של בעלה לשעבר, מר אורי נאורי ,אולם, גם באותם מסמכים מופיע מס' תעודת הזהות של הנתבעת. הדברים נכונים למעט לגבי טופס אשר כותרתו "פלאחו"ל אישי" מיום 8/5/01 שם מופיע שמה של הנתבעת אף כי בתחתית הטופס נרשם השם ''אריק'' ומספר תעודת הזהות של בעלה של הנתבעת.
באשר לחשבוניות, הן מופנות ל: "אריאל נאורי- א.ל. שירותים" ,אולם, מספר הלקוח המופיע בהן הוא אותו מספר המופיע בכל אותם מסמכי ההסכם עליהם חתמה הנתבעת לצורך ההתקשרות עם התובעת. בנסיבות העניין, אין להסיק כי רישום שם בעלה לשעבר של הנתבעת בחשבוניות בתור לקוח לעניין שחרור הנתבעת מהתחייבויתיה בהתאם להסכם.
7. בתצהיר אשר הגישה הנתבעת בתמיכה לבקשה למתן רשות להתגונן מיום 21/1/04 נטען כי בעלה לשעבר פנה במהלך שנת 2001 טלפונית לתובעת בבקשה להעברת הבעלות בטלפון שמו. הנתבעת סתרה טענתה זו בסעיף 8 לתצהיר המתוקן אשר הגישה במסגרת הבקשה למתן רשות להתגונן וכן בתצהיר עדותה הראשית, בהם נטען כאילו היא, ביחד עם בעלה לשעבר, פנו לתובעת לצורך העברת הבעלות בטלפון.
8. הנתבעת אינה מפרטת נסיבות פנייתה, כביכול, לתובעת להעברת הבעלות בטלפון ובמיוחד אין היא מפרטת באם לצורך אותה העברה היא חתמה על מסמך כלשהו כפי ששורת ההגיון מחייבת.
לעניין זה יודגש כי לא יעלה על הדעת ואין זה סביר בעיניי שהתובעת תעביר בעלות בטלפון מהלקוח שלה לאחרים בהסתמך על פנייה טלפונית או בקשה בעל פה מבלי שהדבר מלווה בחתימה על בקשה בכתב ומסמכים שונים המתחייבים מכך, במיוחד לעניין תשלום חשבונות הטלפון השוטפים באמצעות הבעלים החדש של הטלפון.
הנתבעת טענה כי מאז העברת הבעלות בטלפון על שם בעלה לשעבר, כל החיובים בגינו בוצעו מחשבונו ולא מחשבונה היא ,אולם, היא לא הגישה כל מסמך לעניין זה כפי שלא הגישה כל מסמך לעניין העברת הבעלות בטלפון על שם בעלה לשעבר והדבר אומר דרשני.
9. לאור כל האמור לעיל, אני מקבל את התביעה ומחייב את הנתבעת לשלם לתובעת סך של 2,980 ש"ח בתוספת הפרשי הצמדה וריבית כחוק מיום הגשת התביעה, 19/11/03, ועד התשלום המלא בפועל.
כמו כן, תשלם הנתבעת לתובעת הוצאות משפט ושכ"ט עו"ד בסך של 900 ש"ח בתוספת מע"מ עליו וכן בתוספת הפרשי הצמדה וריבית כחוק על הוצאות המשפט מיום הוצאתן ועל שכ"ט עו"ד מהיום ועד התשלום המלא בפועל.
הסכום המופקד בקופת ביהמ"ש יועבר לתובעת באמצעות בא-כוחה על חשבון הסכומים כאמור לעיל.
ניתן היום ו' בתשרי, תשס"ו (9 באוקטובר 2005) בהעדר הצדדים.